《恭寿先生于黄山深谷得杖一枝双茎盘曲节目轮囷首尾仍吾并为一极离奇瑰异之观为作短歌》
清代·华龙翔

恭寿之杖一而两，夏后双龙落吾掌。恭寿之杖两而一，駏蛩相吾几忘匹。

骊珠百六节可数，追琢丁丁缺鬼斧。八年刊木遍神州，遗却黄山笑神禹。

或言轩辕丹灶多遗薪，烬馀裂石蟠灵根。双丫竞茁不相让，欲劈未劈成轮囷。

或言扶桑相纠老东溟，孙枝迸出仍骈颖。九乌长喙日夜啄，节目蚴虬堕残梗。

我来欲把不敢触，恐是生蛟遭缚束。先生兴至时捉之，不借云軿驾双鹄。

世途夔峡从崎嵚，扶携直过三山曲。

作者简介：字丕光，江南无锡人。诸生。予未识丕光，杜云川太史为予言，同人赋诗，丕光诗成，众俱敛手，邑中才人也。后华生汉畿授予遗稿，寻味之，果如云川之言。